Nimetatud seade jääb 6 tolliga Sony e-lugerite valikus väikese Pocket Editioni ( Sony PRS-300 - müügil Photopointis ) ja suurema Daily Editioni vahele. Korpus on pealt metalne ja tagant kaetud pehme kummisema materjaliga, nii et käes püsib kindlalt ning oma raamatuselja imitatsiooniga jätab elegantse ja kalli seadme mulje. Kahe käega on seda väga mõnus hoida, kuid ühes käes  hoidmisel ilmneb huvitav probleem - lehekeeramisnupu asukoha tõttu on seadet mugavam hoida vasakus käes. Kaalu on seadmel 286 grammi, mida on tunduvalt rohkem kui keskmisel nutitelefonil. Samas on seda piisavalt vähe, et bussis seistes ühes käes paarkümmend lehekülge lugeda, ilma et eesseisva inimese õlalt lisatuge peaks otsima.